Klinik Penyakit Pernafasan dibuka
ZARINA ABDULLAH KUCHING: Klinik
Penyakit Pernafasan (Respiratory Clinic) yang dibuka di Stadium Perpaduan di
sini adalah berbeza dengan pemeriksaan Covid-19 yang dilaksanakan di Kompleks
Belia dan Sukan Sarawak. Timbalan Ketua
Menteri, Datuk Amar Douglas Uggah Embas berkata, klinik berkenaan menyediakan
perkhidmatan pemeriksaan percuma kepada mereka yang memerlukan rawatan seperti
mengalami batuk, selsema dan demam serta masalah pernafasan lain. “Mereka yang
mendapatkan rawatan di sini mestilah tiada kaitan atau kontek dengan orang yang
disyaki (PUI) atau pesakit positif Covid-19. “Jadi dengan
cara ini, ia menyediakan peluang supaya supaya tidak menyebabkan hospital sesak
dan juga mengelakkan kumpulan yang mungkin ada wabak Covid-19 bercampur dengan
mereka yang tiada kaitan sekali gus mencegah berlakunya jangkitan. “Maka,
Jawatankuasa Pengurusan Bencana Negeri (JPBN) Sarawak membuka Klinik Penyakit
Pernafasan di Stadium Tertutup bermula hari ini (semalam),” katanya sambil
mengingatkan mereka yang mempunyai kontek dengan Covid-19 untuk pergi ke
Kompleks Belia dan Sukan Sarawak yang terletak di Jalan Tun Ahmad Zaidi Adruce. Beliau yang juga
Pengerusi JPBN berkata demikian ketika ditemui pemberita ketika berkunjung ke
klinik tersebut dan turut ditemani oleh Menteri Kerajaan Tempatan dan
Perumahan, Dato Sri Dr. Sim Kui Hian, Menteri Muda Hal Ehwal Korporat dan Unit
Komunikasi Awam Sarawak, Abdullah Saidol, Setiausaha Kerajaan Negeri, Datuk
Amar Jaul Samion dan Pengarah Kesihatan Negeri, Dr. Chin Zin Hing. “Jadi kita
berharap ini dapat membantu dan mengasingkan mereka yang mempunyai simpton
Covid-19, jadi kita menyeru orang ramai untuk terus mengamalkan jarak sosial
semasa datang untuk mendapatkan pemeriksaan. “Kita berharap
ini dapat membantu rakyat dan perkhidmatan ini adalah percuma,” tambahnya. Sementara itu,
Dr. Sim Kui Hian berkata, tujuan utama klinik pernafasan itu adalah untuk
melindungi ramai orang termasuk barisan hadapan daripada mendapat jangkitan
Covid-19. “Setakat ini
kita bermula dengan di sini dahulu, dan melihat bagaimana perkembangannya, jika
ia menggalakkan, kita akan menubuhkan seumpana di Sibu, Miri dan seterusnya. “Mereka
yang batuk, demam dan sesak nafas boleh datang ke sini dan bukannya pergi
kepada doktor umum, jika tidak semua tempat akan sesak.   “Di Sarawak
terdapat lebih daripada 250 doktor umum dan sukar bagi kita memberikan
perlindungan mencukupi kepada semua mereka. “Jadi
doktor umum boleh memberi tumpuan kepada mereka yang tidak batuk, tidak demam
dan tidak mengalami sesak nafas. Kami memerlukan mereka untuk menumpukan
perhatian serta menangani aspek lain dari perkhidmatan perubatan,”
katanya. Klinik berkenaan
dibuka kepada penduduk di sekitar Kuching yang mempunyai masalah batuk, selsema
dan demam. Klinik bertempat
di halaman luar Stadium Perpaduan itu dibuka dari jam 8.00 pagi hingga 5.00
petang (Isnin hingga Jumaat) dan tutup pada Sabtu, Ahad dan cuti. 
See author's posts
